七夕歌
作者：張耒
朝代：宋

paragraphs: 人間一葉梧桐飄，蓐收行秋回斗杓。
神官召集役靈鵲，直渡銀河雲作橋。
河東美人天帝子，機杼年年勞玉指。
纖成雲霧紫星衣，辛苦無歡容不理。
帝憐獨居無與娛，河西嫁與牽牛夫。
自從嫁得廢織紝，綠鬢雲鬟朝暮梳。
貪歡不歸天帝怒，謫歸却理來時路。
但令一歲一相見，七月七日橋邊渡。
別長會少知奈何，却悔從來歡愛多。
匆匆萬事說不盡，燭龍已駕隨羲和。
河邊靈官催曉發，令嚴不管輕離別。
空將淚作雨滂沱，淚痕有盡愁無歇。
我言織女君莫歎，天地無窮會相見。
猶勝姮娥不嫁人，夜夜孤眠廣寒殿。